Gebedsonderwerpe - NG Kerk Somerset-Wes
Verjaarsdae van gemeentelede
Kennisgewings / Werksgeleenthede
Bid vir al die Christene in die land – dat ons deur deernis en verdraagsaamheid sal help om die Koninkryk sigbaar te maak.
Vir vlugtelinge oor die wêreld wat al jare in oorbevolkte kampe woon. Bid vir vrede en stabiliteit in hulle lande van herkoms sodat hulle kan terugkeer.
Vir alle gesinne wat onder spanning leef agv finansiële druk en werksonsekerheid. Bid ook dat ons regering wyse besluite sal neem wat tot beleggings en werkskepping sal lei.
Vir al die bedrywighede rondom die Kersmark – vir die uitstallers, organiseerders en al die helpers. Bid dat ons met geesdrif en goedgesindheid sal saamwerk.
Vir Babette en die voorbereidings vir die Kerssangdiens. Bid ook vir genoeg koorlede.
Vir die kerkraadsvergadering Maandagaand. Bid dat dit in 'n goeie gees sal geskied en dat goeie besluite geneem sal word.
Bid vir tieners wat worstel om die regte keuses te maak te midde van negatiewe groepsdruk. Bid vir goeie rolmodelle en mentors om hulle te ondersteun.
Vir almal in ons land wat nie raad weet nie weens die droogte. Bid vir moed en wysheid om die regte toekomsbesluite te neem. Bid vir reën.
Die GEBEDSGROEP kom Woensdae in die komiteekamer bymekaar
van 09:00 – 10:00.
Kontakpersoon: Hannetjie Gericke
021-852 1912 / 082-778 1510
Bid vir die Kersmarkvergadering Maandagaand. Bid ook vir genoeg gewillige helpers.
Sondag 3 November is Internasionale Dag van Gebed vir die Vervolgde Kerk. Bid vir almal wat nie openlik mag aanbid of hulle geloof bely nie. Bid dat hulle die genade sal vind om vir hulle vervolgers te bid.
Bid dat ons as Christene juis deur verdraagsaamheid en openheid teenoor diegene wat anders as ons dink en glo ons getuienis sal uitleef.
Vir die Bestuursgroepvergadering Maandagaand. Bid vir wysheid sodat dat die belang van God se koninkryk by alle besluite die deurslag sal gee.
Vir alle studente wat eksamen skryf. Bid dat eksamens sonder ontwrigting of ongerymdhede sal verloop.
Bid vir oplossings vir die probleme in die taxibedryf en die ontwrigting wat dit veroorsaak. Bid ook vir die veiligheid van alle pendelaars.
Vir almal op die voorbiddingslys en ook ander siekes en hulle families. Bid dat hulle sal vind dat God in hulle swaarkry saam met hulle is.
Vir al ons land se matrieks wat binnekort begin eksamen skryf. Bid vir kalmte sodat hulle hulle kennis doeltreffend kan weergee.
Vir die Kersmarkvergadering Maandag. Bid dat elke komiteelid geïnspireer was wees met energie en geesdrif en vertroue op God.
Vir die regering van die Wes-Kaap. Bid dat besluitnemers en amptenare sal werk met 'n sin van verantwoordelikheid die welsyn van almal in die provinsie. Bid vir wyse besluitneming.
Vir al die ouetehuise in ons omgewing. Bid dat die personeel met deernis teenoor die inwoners sal optree en hulle werk met toewyding sal doen. Bid vir die inwoners vir innerlike vrede te midde van die uitdagings van die ouderdom.
Vir Liesle en Braam vir geduld en energie vir die besondere eise van die laaste kwartaal. Bid ook vir Philemon en Sharon en hulle almal se gesinne. Dank die Here vir die goedgesindheid wat ons van hulle almal ervaar.
Vir die gemeentekamp volgende naweek. Bid vir almal wat die leiding neem en ook vir elkeen wat gaan deelneem, dat die reëlings glad sal verloop en die besprekings vrugbaar sal wees.
Vir die krisis in die Wes-Kaap wat betref misbruik en mishandeling van kinders. Bid vir die owerhede, die polisie en alle kerke en instansies wat hulpdiens lewer.
Vir die mense van Noord-Korea waar alle godsdiens met geweld onderdruk word en die bevolking in vrees en wantroue lewe.
Bid vir Johan en Fourie en hulle gesinne vir geesdrif en energie vir die nuwe kwartaal en vir kalmte en wysheid wanneer dinge druk raak.
Vir die kategese en kinderbyeenkoms wat weer begin. Bid vir die kategete vir liefde en begrip sodat hulle 'n positiewe bydrae tot die kinders se geestelike groei kan maak.
Vir die voorbereidings vir die Kersmark – vir almal betrokke by die reëlings en ook vir die uitstallers. Bid ook dat ons almal in 'n goeie gees sal saamwerk.
Bid dat ons regering beleidsbesluite sal neem wat sal lei tot ekonomiese groei en werkskepping. Bid vir almal wat swaar kry weens werkloosheid.
Vir ons skoolgemeenskappe met die heropening van die skole. Bid vir omstandighede en gesindhede wat bevorderlik is vir leer.
Vir die boererygemeenskap wat die uitdagings van klimaatsverandering moet hanteer. Bid vir insig en vernuwende denke om boerdery lewensvatbaar te hou en voedselsekerheid te verseker.
Vir die Cence-werkskeppingsprojek van Helderberguitreik. Bid vir die werk wat Hermann en Henrien doen, dat die mense met wie hulle werk se lewens positief sal verander. Bid ook vir hulle gesin.
Vir almal in ons gemeente wat swaar kry weens gesondheidsprobleme.
Bid vir ons President en die regering.
Vir Fourie en Marilie in hierdie tyd waar hulle moet antwoord op die beroep na Strand-Noord.
Vir Johan en Christine se veiligheid en gesondheid gedurende hulle toer in Turkye. Bid dat dit vir hulle 'n geseënde en vreugdevolle tyd sal wees.
Vir die veiligheid van kinders, veral kinders van werkende ouers, tydens die skoolvakansie.
Vir Johan en Fourie en hulle gesinne. Dank die Here vir hulle lewens en diens, en bid dat die vrede van God hulle in alle omstandighede sal bewaar.
Vir die Kerkraadsvergadering Maandagaand. Bid vir wysheid met besluite wat geneem moet word – dat die belang van die Koninkryk voorop sal staan.
Vir die President en die regering in die hantering van die xenofobiese en ander geweld. Bid vir wysheid en waagmoed om blywende oplossings te vind.
Vir die beskerming van vragmotorbestuurders.
Bid vir elke vredemaker in die land. Bid dat ons in ons harte, gesindheid, woorde en dade vredemakers sal wees.
Vir die basaar – vir goeie samewerking onderling en ondersteuning ook van buite die gemeente. Bid vir 'n gees van hartlikheid en verwelkoming.
Vir die vergadering van die Bestuursgroep Maandag – vir wysheid en leiding om goeie besluite te neem.
Bid vir mense wêreldwyd wat vervolg word vir hulle geloofsoortuigings of omdat hulle lede van 'n minderheidsgroep is. Bid vir verdraagsaamheid in ons land en wêreldwyd.
Vir kinders wat sonder die geborgenheid van 'n liefdevolle ouerhuis grootword. Bid ook vir alle instansies wat hulle vir die welsyn van hierdie kinders beywer.
Dank ons Vader vir 'n geseënde Feesnaweek – vir almal wat voor gevat en saamgewerk het en ook vir al die verbeterings aan die saal.
Vir almal betrokke by versorging en opvoeding van voorskoolse kinders in die Kom, veral in ons agtergeblewe gemeenskappe. Bid vir toegewyde personeel wat die belange van die kinders eerste sal stel.
Vir almal betrokke by Caritas. Bid vir die nodige fondse om behoeftiges in ons gemeente te help en ook vir geesdrif en energie vir die werk. Dank die Here vir elkeen wat betrokke is.
Bid vir die herstel van die Polisie se Misdaadintelligensie-eenheid, sodat hulle voorkomend kan optree teen beplande misdaad, grondbesettings en oproer.
Dank ons Vader vir 200 jaar van seën en troue sorg. Bid dat ons gemeente deur die werk van die Gees aan ons roeping om sout en lig te wees, getrou sal bly.
Vir die bestuur en personeel van Helderberghospitaal (tevore HHhospitaal). Bid vir geduld en krag vir die hoë eise wat aan hulle gestel word. Bid ook vir 'n roepingsbewustheid en empatie met pasiënte.
Bid vir ons land se onderwysstelsel. Bid vir visionêre leierskap wat die onderwys op 'n pad kan sit waar leerders vir die eise van die werksomgewing voorberei word.
Vir politieke stabiliteit sodat die regering aandag kan gee aan maatreëls om die ekonomie te stimuleer en 'n gunstige omgewing vir werkskepping te skep.
Vir ouers wat swaar kry om die dood van 'n kind te verwerk. Bid vir almal wat verlies moet verwerk.
Vir die kaas-en wyn feesgeleentheid op 9 Augustus. Bid vir almal wat betrokke is by die spyseniering, die voorbereiding van die saal en ook vir Babette en ds Smit wat vir die musiekprogram en die konsert verantwoordelik is.
Bid vir die Wes-Kaapse polisie – vir die aanstelling van 'n permanente polisiehoof wat onpartydig en bekwaam is om die spesiale uitdagings van ons provinsie aan te pak.
Bid vir almal in die gemeente wat weens ouderdom hulle onafhanklikheid verloor het en van versorgers afhanklik is. Bid vir die genade om met hulle omstandighede vrede te maak in volle vertroue op die sorg van die Here.
Bid vir die voorbereidings vir on feesnaweek. Bid vir elkeen betrokke by die reëlings, vir die nodige geesdrif en energie en ook vir rustige vertroue op God.
Bring dank vir die reën. Bid vir al die droogtegebiede soos die Sutherlanddistrik en ander gebiede waar boere nie meer raad weet nie.
Vir dwelmverslaafdes en hulle gesinne. Bid ook vir elke instansie wat verslaafdes help. Bid vir volharding en wysheid en ook vir die nodige finansies.
Vir die regering van die Wes-Kaap. Bid vir wysheid om die provinsie se besondere uitdagings te hanteer. Bid dat amptenare die belang van die inwoners altyd eerste sal stel.
Bid vir die basaarvergadering Maandagaand. Bid vir elke konvenor, vir genoeg helpers en vir goeie samewerking.
Vir Johan en Fourie en hulle gesinne. Bid veral vir wysheid om al hulle verpligtings te balanseer en om genoeg tyd te vind om stil te word.
Vir die krisis op die Kaapse Vlakte. Bid vir leiers wat bereid sal wees om nuut te dink, kundiges te betrek en doelgerig saam te werk slegs vir die belang van die gemeenskap. Bid vir blywende oplossings.
Vir die minister van Justisie en sy departement. Bid vir goeie leierskap en 'n daadwerklike plan om ons regstelsel te versterk en effektief te laat werk. Bid dat amptenare van bo tot onder hulle groot verantwoordelikheid teenoor die land sal besef.
Bid dat ons sal leef uit God se vrede en draers van vrede sal wees in al ons verhoudings.
Vir die veiligheid van onderwysers en leerders in die nuwe kwartaal. Bid vir omstandighede in en om skole wat bevorderlik is vir leer en ontwikkeling.
Vir al ons politieke leiers. Bid dat daar by hulle 'n besef sal kom van hulle verantwoordelikheid om by te dra tot die welsyn van al die mense van die land eerder as korttermyn persoonlike en politieke wins.
Vir almal betrokke by ons gemeente se feesreëlings. Bid vir 'n gees van dankbaarheid en goedgesindheid in die gemeente.
Vir die komende Pinkster en al die leraars wat sal deelneem. Bid dat hulle elkeen die werk en leiding van die Heilige Gees sal ervaar. Bid ook vir goeie gesondheid.
Vir ons skoolkinders wat vir die eksamen voorberei. Bid vir die nodige toewyding, en bid spesiaal vir kinders wat om verskillende redes besonder baie spanning ervaar.
Vir die Kerk van Christus – dat ons in liefde vir mekaar sal ruimte gee. Bid dat ons elkeen in nederigheid oop sal wees vir nuwe paaie waarop die Gees ons mag lei.
Bid vir die Openbare Vervolger en haar kantoor. Bid dat hulle hulle werk met integriteit en toewyding sal doen sodat die reg in ons land herstel sal word.
Almal wat betrokke is by die kinderbediening in ons gemeente. Bid dat die Gees 'n verlange na God in ons kinders se harte sal wakker maak.
Ons President en die aanstelling van 'n kabinet. Bid dit mense met integriteit, bekwaamheid en geesdrif vir hulle taak sal wees.
Vir die veiligheid van langafstandvragmotorbestuurders. Bid dat die owerhede aanvalle op vragmotors ernstig sal opneem en planne in werking sal stel om dit te verhoed.
Vir die leiers van die NG Kerk. Bid dat hulle oop sal wees vir die leiding van die Gees soos Petrus was toe hy moes leer dat wat God rein gemaak het geen mens onrein mag ag nie.
Boerderygebiede in die westelike binneland wat nog steeds ernstige droogte beleef. Bid vir goeie winterreën, ook vir die hele winterreënstreek.
Die werk onder die haweloses in ons dorp. Bid vir wysheid vir almal wat betrokke is, en ook vir genoeg hulpmiddels om veral in die komende winter die nood te help verlig.
Die veiligheid van treinpendelaars. Bid ook vir veiligheidspersoneel wat pendelaars en infrastruktuur moet help beskerm. Bid vir die herstel van doeltreffende treindiens.
Vir ons President en die regering. Bid vir wysheid om tot voordeel van al die mense van die land te regeer.
Bid vir almal wat geraak word deur die verwoesting van orkaan Kenneth in Mosambiek, Tanzanië en Malawi. Bid vir hulporganisasies en hulpwerkers – vir hulle veiligheid, en dat noodvoorrade effektief by slagoffers sal uitkom.
Vir die stryd teen dwelmhandel. Bid vir die veiligheid van polisielede wat daarby betrokke is. Bid ook dat hulle die versoeking van korrupsie sal weerstaan.
Vir verdraagsaamheid tussen godsdiensgroepe. Bid dat ons as Christene niks sal doen om ander godsiensgroepe te vervreem nie.
Vir die verkiesing – dat dit vreedsaam sal verloop en dat almal die uitslag sal aanvaar. Bid dat die OVK hulle werk onbevooroordeeld en doeltreffend sal doen.
Bid vir almal wat geraak word deur die terreuraanvalle in Sri Lanka. Bid dat Christus se allesomvattende liefde te midde van die trauma en lyding gestalte sal kry.
Vir kalmte gedurende die aanloop tot die verkiesing. Bid dat politieke partye met verantwoordelikheid sal optree en hulle sal weerhou van opruiende en onverantwoordelike uitsprake.
Vir almal in ons gemeente en outehuise wat fisies so verswak is dat hulle van versorgers afhanklik is. Bid dat die versorgers hulle werk met liefde, geduld en bedagsaamheid sal doen.
Dank God vir die herstelwerk wat aan ons kerk en orrel gedoen kon word en bid dat die orrelinwyding 'n vreugdevolle geleentheid tot God se eer sal wees.
Vir veiligheid op die paaie gedurende Paasnaweek. Bid dat bestuurders geduldig en bedagsaam sal wees. Bid vir beskerming van verkeersbeamptes.
Bid vir almal wat skade gely en trauma beleef het agv die onlangse geweld in die Helderberg. Bid dat slagoffers bewaar sal word van bitterheid.
Vir dele van ons land, veral die westelike binneland, waar dit nog bitter droog is.
Vir die reëlings vir die Feestuinparty op 11 Mei – vir Marie, die gasvrouens en almal wat betrokke is. Bid dat dit 'n geseënde, feestelike geleentheid sal wees.
Bid vir seën op die Paassangdiens Sondagaand.
Bid vir almal in ons gemeente met gesondheidsprobleme – wat chemoterapie of ander behandeling ontvang en swaar kry onder die newe-effekte, wat operasies moet ondergaan of 'n moeilike hersteltyd beleef. Bid vir moed en vertroue dat God se genade oomblik vir oomblik genoeg is.
Bid vir leiers wat arm mense se frustrasies uitbuit om hulle op te sweep tot gewelddadige betogings, blokkeer van paaie en vernietiging van infrastruktuur. Bid dat hulle harte sal verander sodat hulle bouers ipv brekers sal word.
Bid dat die Kerk Christus se insluitende liefde sal uitleef.
Vir Johan en Fourie en vir die nodige geestelike toerusting vir die eise en uitdagings van die komende kwartaal.
Vir Babette en die voorbereidings vir die Paassangfees op 14 April.
Vir die mense van Malawi, Zimbabwe en Mosambiek wat deur sikloon Idai getref is. Bid vir elke hulporganisasie wat betrokke is, vir beskerming en vir wysheid om voorrade regverdig te versprei en korrupsie te voorkom.
Bid vir elke onderwyser wat nie moed het vir die nuwe kwartaal nie weens die druk van te groot klasse, gebrek aan dissipline en die verwagting van goeie slaagsyfers.
Bring dank vir al die gebiede wat die afgelope tyd goeie reën gekry het. Bid vir opvolgreën en ook vir dele wat nog steeds nood ervaar.
Vir veiligheid op paaie gedurende die komende skoolvakansie. Bid dat motoriste bedagsaam en verantwoordelik sal bestuur en ook die veiligheid van verkeersbeamptes.
Vir die beskerming van skoolkinders wat gedurende die vakansie sonder toesig is omdat ouers werk. Bid ook vir al die instansies wat vakansieprogramme vir kinders aanbied.
Vir ons terrein- en kantoorpersoneel, Philemon en Sharon, en ook vir Braam en Liesle. Bid dat hulle vreugde en vervulling in hulle werk sal vind. Dank ons Vader vir hulle lewens.
Bid vir almal wat swaar kry weens trauma of verlies van God verlate voel. Bid dat hulle in die donker dieptes iets van die Here se nabyheid en troos sal beleef.
Vir die Kersmark – bid vir die regte persoon/persone om te help leiding neem.
Vir almal betrokke by die Uyavulaleesprojek. Dank God vir die inisiatief en bid dat die werk positief sal inwerk op die kinders se emosionele, geestelike en intellektuele ontwikkeling.
Vir die komende Lydenstyd – dat dit vir ons 'n tyd van stilword en geestelike verdieping sal wees.
Bid vir onderwysers wat onder groot druk verkeer weens probleme met dissipline en leerders wat nie respek vir gesag het nie.
Bid en dank vir almal betrokke by Dienende Hande. Bid vir geesdrif en energie en genoeg gewillige helpers vir hulle projekte.
Vir die werk van Helderberg Hospice – bid vir elke personeellid en die bestuur, dat hulle liefde en deernis pasiënte se lyding sal versag.
Vir 'n oplossing vir die politieke probleme in Venezuela sodat humanitêre hulp die bevolking kan bereik en vlugtelinge kan terugkeer.
Vir die geestelike welstand van predikante en geestelike leiers. Bid ook dat gemeentelede deernis en begrip vir hulle predikante sal hê.
Bid vir die werk van die Jesusbende – vir genoeg helpers, en vir geduld, wysheid en liefde om 'n positiewe inset in die kinders se lewens te bring.
Bid vir die gesinsdienste in die saal – dat dit sal bydra om kinders tuis en welkom te laat voel in die kerk en 'n opbouende rol sal speel in hulle geestelike ontwikkeling. Bid spesiaal vir Fourie en sy helpers.
Dank God vir elke landsburger wat 'n positiewe bydrae tot ons land maak. Bid vir elke leier en gewone burger wat soms onder groot druk probeer om die regte ding te doen.
Bid vir alle slagoffers van misdaad en geweld wat diep trauma beleef. Bid vir gepaste ondersteuning en hulp.
Vir enkelouers, en veral enkelma's wat voltyds moet werk en dikwels finansieel swaar kry. Bid vir krag, liefde en wysheid om aan al die eise te voldoen.
Vir die Ramphulpkoördineerders van Helderberguitreik. Bid dat hulle 'n effektiewe rol sal speel met rampbystand en vir wysheid en leiding om bronne en skenkings met oorleg te hanteer.
Bid vir ons President. Bid vir sy beskerming en vir wysheid om ons land op 'n goeie pad te lei.
Dank ons Vader vir die uitkoms in baie droogtegeteisterde gebiede. Bid vir gebiede soos KZN en die westelike binneland wat dringend voor die winter reën nodig het.
Vir die hospitale en mediese personeel in die Kom. Bid vir toewyding, wysheid, geduld en vreugde in hulle werk.
Vir die skoolgemeenskap van die Hoërskool Driehoek. Bid vir die ouers, families en vriende van die oorledenes en beseerdes. Bid vir die hoof, onderwysers en beheerliggaam vir wysheid om die situasie te hanteer. Bid dat daar uit hierdie tragedie ook goeie dinge sal voortspruit.
Bid vir ons nuwe Openbare Vervolger. Bid vir wysheid en krag om haar rol te vervul om die oppergesag van die reg in ons land te herbevestig.
Bid vir uitkoms in al die droogtegeteisterde gebiede. Bid vir boere wat moedeloos en raadop is.
Vir ons ouetehuise. Bid vir wedersydse respek en geduld tussen inwoners en personeel. Bid ook vir goeie bestuur en die nodige finansies.
Vir ons plaaslike polisiekantoor waar daar 'n nuwe bevelvoerder is. Bid vir die polisielede se beskerming en dat hulle met toewyding hulle werk sal doen. Bid ook vir die nodige ondersteuning van die owerhede.
Vir almal in ons gemeente wat onder finansiële druk verkeer. Bid ook vir almal betrokke by Caritas.
Vir die beplanning van ons gemeente se 200jarige feesviering. Bid dat alles sal geskied in 'n gees van nederige dankbaarheid.
Bid vir die mense en die regering van Zimbabwe – dat daar politieke vryheid en ekonomiese herstel sal kom tot voordeel van al die inwoners.
Vir die situasie in Schweizer-Reneke. Bid dat die onderwysowerhede die situasie onbevooroordeeld sal benader. Bid ook vir al die godsdiensleiers in die gemeenskap – dat hulle in hulle gemeenskappe 'n gees van versoening en wedersydse begrip sal bevorder sodat hierdie situasie omgekeer sal word tot 'n baken van hoop.
Vir al die siekes in ons gemeente – ook die wat nie op die voorbiddingslys is nie.
Vir Johan en Fourie en al die personeel vir geesdrif, energie en perspektief vir al die uitdagings wat hierdie jaar mag bring.
Vir die kategese – veral vir genoeg helpers om dit vir die kinders 'n positiewe ervaring te maak. Bid ook dat ons kinders sal oop wees vir die Woord.
Bid vir alle instansies wat hulle beywer vir groter begrip en aanvaarding tussen groepe in ons diverse samelewing. Bid dat ons kerke die boodskap sal uitleef van God se genade vir almal, sonder voorwaardes.
Vir ons skole, onderwysers en leerders. Bid vir veiligheid by die skole en vir onderwysowerhede – dat hulle met wysheid en toewyding in die beste belang van die kinders sal werk.
Bid dat Christene oor die wêreld gedurende Advent opnuut sal ontdek wat dit beteken dat God in Jesus volledig mens geword en in ons skoene kom staan het.
Vir ons Kerssangdiens – vir Babette en al die deelnemers. Bid dat ons iets van die ware lig van Kersfees sal beleef.
Vir buitelanders in ons land wat gedurig in vrees leef vir xenofobiese geweld. Bid dat veral Christene die voorbeeld sal stel en bereid sal wees om vreemdelinge te aanvaar.
Vir wêreldleiers om met wysheid op te tree en verder te dink as eng eiebelang.
Vir Johan, Fourie, Liesle en Braam vir energie vir die spesiale eise van die laaste weke van die jaar. Bid ook vir Filemon en Sharon.
Vir die Kersmark – vir genoeg helpers, goeie samewerking en wysheid en geduld om moontlike krisisse te hanteer. Bid ook vir goeie ondersteuning van besoekers.
Vir ons polisie – vir leiers met integriteit en visie. Bid ook dat daar doeltreffend opgetree sal word teen misdadigheid en korrupsie onder polisielede.
Bid dat die Christene in ons land die boodskap van Jesus se liefde vir ALLE mense, ook die wat anders dink of doen of lyk of praat, sal verstaan en uitleef.
Bid vir die Kerkraadsvergadering Maandagaand 12 November. Bid dat die kerkraad sal oop wees vir die leiding van die Gees, in alle besluite.
Vir die Kersmarkkomitee en al die voorbereidings. Bid vir geesdriftige samewerking en 'n goeie gees.
Vir ons President en al die regeringsleiers. Bid dat hulle eerlikheid en integriteit bo eiebelang sal stel.
Vir verskillende gebiede in die wêreld wat die afgelope tyd getref is deur rampe soos aardbewings en vloede. Bid vir doeltreffende noodleniging. Bid vir mense wat ontwortel is en wie se huise vernietig is.
Vir almal betrokke by brandbestryding. Bid ook dat die publiek bewus sal wees van brandgevaar en verantwoordelik sal optree. Bid vir almal wat skade gely en geliefdes verloor het agv die brande.
Vir alle gemeentes wat besig is met voorbereidings vir Kersmarkte. Bid vir 'n gees van samehorigheid en liefde wat ook vir uitstallers en besoekers sal aanraak. Bid ook vir al die organiseerders vir energie en wysheid.
Bid vir ouers in ons gemeente wat besondere sorge het oor kinders se probleme en materiële en geestelike welsyn.
Bid dat die inisiatiewe om die probleme met ons treindienste op te los suksesvol en volhoubaar sal wees, sodat mense betroubare en veilige vervoer na en van hulle werk kan hê.
Vir ons predikante en kantoor- en terreinpersoneel, vir goeie gesondheid en vir energie en geesdrif om die laaste skof van die jaar te voltooi.
Vir die nuwe kwartaal – vir onderwysers en leerders wat vir die eindeksamen voorberei. Bid in besonder vir die matrieks.
Vir die Wes-Kaapse polisie se nuwe bende-eenheid: bid dat die regte mense aangestel sal word. Bid vir hulle veiligheid en dat hulle bewaar sal word van versoekings om aan korrupsie deel te hê.
Bid vir ons President, vir wysheid om die regte besluite vir ons land te neem.
Ons plaaslike polisie – vir die aanstelling van 'n nuwe stasiebevelvoerder en ander nuwe personeel. Bid dat dit bekwame mense sal wees vir wie diens aan die gemeenskap eerste prioriteit is.
Vir verkeersveiligheid oor die skoolvakansie. Bid vir verkeerspersoneel se veiligheid, en dat padgebruikers verantwoordelik sal optree.
Ons plaaslike hospitale, veral Helderberghospitaal wat groot getalle behoeftige pasiënte moet help. Bid vir die personeel – vir energie en toewyding, en ook vir empatie.
Bid vir die President se nuwe landbouadviesraad. Bid dat die raadslede mekaar sal vertrou en sal saamwerk om die beste oplossings vir die landbou te vind sodat werk geskep en genoeg voedsel geproduseer sal word.
Skole in gewelddadige gemeenskappe – Bid vir onderwysers wat gedreig, geïntimideer en aangeval word deur leerders. Bid ook die onderwysdepartemente en beheerliggame om kreatiewe oplossings te vind.
Vir almal wat betrokke is by bedienings onder bejaardes in ons omgewing. Bid vir genoeg vrywilligers om bejaardes te help ondersteun.
Ons sê dankie vir die damme wat 70% vol is. Bid vir die gebiede in die Oos-Kaap en die Karoo waar daar steeds 'n krisis heers.
Bid vir die stryd teen terroristegroepe in Afrika soos Al-Sjabaab en Boko Haram wat vrees en ontwrigting saai.
Vir Chris Hollenbach en sy helpers met die beplanning vir die gemeentekamp 13 tot 14 Oktober by Bettysbaai.
Vir die vervolgde kerk wêreldwyd. Bid dat gelowiges deur die krag van die Gees versterk en getroos sal word sodat hulle in liefde teenoor hulle vervolgers kan reageer.
Vir elke welsynsinstansie in ons gemeenskap wat met min hulpbronne en geen regeringsteun groot werk doen om mense in nood by te staan.
Vir die beskerming van treinpendelaars. Bid dat die polisie by die oorsaak van treinaanvalle en -vandalisme sal uitkom en dat die skuldiges suksesvol verhoor en gestraf sal word.
Bid vir almal wat geraak word deur die ongeluk by Denel. Bid veral vir die gesinne wat hulle broodwinner verloor het.
Vir die beskerming van fluitjieblasers wat gedreig en geïntimideer word omdat hulle korrupsie rapporteer. Bid dat reg en geregtigheid in sulke gevalle sal seëvier.
Vir families wat gesinslede deur selfdood verloor het. Bid dat die gemeenskap deernis en respek vir die naasbestaandes sal hê.
Vir die beplanning en voorbereidings vir die Kersmark. Bid vir die komitee en ook vir die uitstallers.
Bejaardes wat vereensaam omdat hulle kinders ver is. Bid ook vir die personeel van outehuise vir begrip en die nodige liefde om die inwoners ook emosioneel te ondersteun.
Ons gemeente se kategese – vir die kategete en vir die kinders. Bid dat die kinders die boodskap van God se liefde sal raak hoor.
Mense wat ly agv natuurrampe – aardbewings in Indonesië en moesonoorstromings in Indië.
Vir mense wat ly onder verskillende vorms van verslawing. Bid ook vir hulle gesinne en vir instansies wat rehabilitasie doen.
Die basaarvoorbereidings – vir genoeg donasies en helpers en vir goeie samewerking en goeie gesindhede.
Vir mense wat swaar kry onder finansiële druk. Bid ook dat die regering beleidsbesluite sal neem wat groei en werkskepping sal bevorder.
Vir ons land se president – vir wysheid om die land in die regte rigting te stuur sodat daar vir almal 'n beter lewe moontlik sal wees.
Vir die polisie wat gedurig opstande en betogings moet hanteer, soms met lewensgevaar. Bid vir hulle beskerming en ook vir goeie leierskap.
Vir almal op die gebedslys en ook vir siekes wie se name nie verskyn nie.
Bid vir al die gelowiges van ons land – dat ons vredemakers en brugbouers sal wees. Bid ook vir elke instansie wat werk vir groter begrip en versoening tussen al die uiteenlopende groepe in ons land.
Vir al die bejaardes in ons gemeente wat afhanklik is van sorg. Bid vir genade om die uitdagings van die ouderdom met blymoedigheid te hanteer.
Bid vir die werk van die Betesda-bediening – vir elkeen wat help en vir elke bejaarde en sieke wat ondersteun word.
Bid vir veilige en betroubare trein- en taxidienste. Bid vir oplossings vir die vandalisering en uitbrand van treinwaens. Bid ook vir mense wat daarvoor verantwoordelik is.
Chris en Sippe se besoek aan Indië. Bid vir veilige reis per trein en vliegtuig en vir goeie gesondheid. Bid ook vir die pastore wat die opleiding sal ontvang. Bid dat dit vir hulle sinvol sal wees en toepaslik om in hulle gemeentes aan te wend.
Caritasbediening – bid vir almal wat daarby betrokke is en ook vir almal wat hulp ontvang, dat hulle omstandighede so mag verander dat hulle vir hulleself kan sorg. Bid ook vir genoeg fondse.
Vir die beplanning en voorbereidings vir die 2019 fees.
Vir almal betrokke by die bestuur van ons Metropool. Bid vir toewyding en dienswilligheid by amptenare. Bid ook vir wysheid om die eise wat die voortdurende instroming van nuwe inwoners stel te hanteer.
Bid vir ons land wat brand onder protesoptrede:
Vir die wat geweld aanblaas en pleeg – dat hulle harte en denke aangeraak en vernuwe sal word sodat hulle op konstruktiewe maniere sal protesteer en oplossings soek.
Bid vir plaaslike owerhede wat veronderstel is om diens te lewer. Bid vir raadslede, dat hulle sal besef dat hulle daar is om die gemeenskap te dien.
Bid vir die polisie wat onder uiterste druk moet probeer orde handhaaf. Bid vir hulle geestelike en fisiese beskerming.
Bid vir geestelike en politieke leiers – dat hulle vredesoekers en -makers sal wees wat luister en gemeenskaplike belang bo eie belang stel.
Bid vir langtermyn, praktiese oplossings.
Vir Johan, Fourie en die kantoor- en terreinpersoneel vir energie en geesdrif vir die komende semester.
Bid vir almal wat betrokke is by die beplanning vir die basaar. Bid vir goeie samewerking met die basaarvoorbereidings en basaarlyste.
Bid vir ons land se regstelsel en almal wat daarby betrokke is – dat regspraak onafhanklik en onpartydig sal wees. Bid ook dat die regering en almal in die land die oppergesag van die reg sal respekteer.
Vir die nuwe skoolkwartaal – bid vir skoolhoofde en onderwysers vir die nodige liefde en wysheid om leerders op te bou en toe te rus.
Vir die beplanning en voorbereidings vir ons gemeente se 200-jarige fees.
Vir huweliksverhoudings wat dikwels onder druk is. Bid dat huweliksmaats met mekaar geduld sal hê en bereid sal wees om die belang van hulle verhouding bo eiebelang te stel.
Bid vir almal wat getraumatiseer is en voortdurend getraumatiseer word agv geweldsmisdaad.
Bid vir almal wat hulle lewens daaraan wy om die Bybel vir mense in hulle eie taal beskikbaar te stel. Bid vir vertalers wat dikwels in afgeleë gebiede en onder moeilike omstandighede werk.
Loof die Here vir sy goedheid waaraan ons in besonder weer in hierdie Pinkstertyd herinner word.
Chris en Annemarie Hollenbach en almal wat betrokke is by die werk onder die haweloses. Bid dat die werk ook sal bydra tot die herstel van die waardigheid van die mense op die rand van die samelewing.
Ons president en sy kabinet – bid vir wysheid en 'n wil by almal om ons land in 'n positiewe rigting te stuur.
Pre-primêre skole en dagsorgsentrums in ons omgewing – bid vir verantwoordelike sorg vir die kinders en vir die kinders se beskerming. Bid dat hulle doeltreffend voorberei sal word vir die skool.
Vir genoeg reën hierdie winter.
Vir vlugtelinge uit Afrika wat met vyandigheid en vooroordeel te kampe het. Bid vir amptenare wat hulle aansoeke moet hanteer – dat hulle met deernis en toewyding hulle werk sal doen.
Bid vir die ouetehuise in ons omgewing. Bid vir wedersydse geduld en respek tussen die inwoners en personeel. Bid ook vir voldoende fondse waar daar geldnood is.
Bid vir almal wat direk betrokke is by die stryd teen korrupsie. Bid ook dat ons as landsburgers alle vorms van korrupsie sal teenstaan.
Bid vir Johan en Fourie en ds Gawie se voorbereiding vir Pinkster.
Bid vir almal wat saamwerk vir die Moedersdagete. Bid dat dit 'n vreugdevolle geleentheid tot eer van God sal wees.
Bid dat daar oplossings vir die probleme in Noordwes sal kom sodat dienste effektief gelewer sal word en mense veilig sal wees.
Bid vir ons gesondheidsdiens, veral vir die hospitale waar dienslewering ineengestort het.
Bid dat owerhede die wil sal hê om te werk vir oplossings. Bid vir wysheid.
Bid dat gesondheidswerkers die welsyn van pasiënte bo hulle eie griewe sal stel.
Bid vir die polisie wat dwelmmisdaad moet bekamp. Bid vir 'n wil by die polisie-owerhede om prioriteit daaraan te gee. Bid vir die beskerming van die polisiemanne op die grond.
Bid vir Johan en Fourie se voorbereiding vir Pinkster.
Laat ons dank bring vir die reën en steeds in afhanklikheid bid vir genoeg reën om die damme vol te maak.
Bid vir dwelmafhanklikes en hulle gesinne. Bid vir rehabilitasie-instansies vir befondsing, toegewyde personeel en vir wysheid en sukses op hulle werk.
Loof die Here vir die Kairosbediening onder langtermyngevangenes. Bid dat die werk sal uitbrei en baie lewens verander.
Vir die voorbereidings vir die Moedersdagete, vir al die helpers en vir nodige skenkings.
Vir al die personeel van ons plaaslike polisiekantoor wat baie stres moet hanteer agv hulle werk. Bid vir hulle beskerming en ook vir hulle emosionele en gesinslewens.
Plaaslike regerings en dienslewering – bid vir oplossings vir die korrupsie en vaardigheidstekorte wat tot ineenstorting van munisipaliteite lei.
Bid dat al die mense van ons land ten spyte van al die politieke geraas na mekaar sal uitreik en mekaar as geliefdes van God sal aanvaar.
Vir Johan en Fourie, vir Liesle, Braam, Sharon en Philemon vir geesdrif vir die nuwe kwartaal. Bid vir goeie gesondheid en ook vir goeie samewerking van die gemeente se kant.
Vir ons kategete vir wysheid en liefde wat die kinders se harte sal raak. Bid ook dat die kinders sal hóór dat God hulle sonder voorwaarde liefhet.
Vir almal wat betrokke is by aksies in die Kom wat op die kinders gerig is soos die Jesusbende en Kids Xpress. Bid dat elkeen gedring sal wees deur die liefde van Christus.
Bid vir die Midde-Ooste. Bid vir stabiliteit sodat gewone mense weer sonder vrees kan leef.
Bid vir die veiligheid van skoolkinders wat in die vakansietyd sonder toesig sal wees omdat ouers werk. Bid ook dat onderwysers goed sal rus sodat hulle volgende kwartaal met geesdrif kan werk.
Bid dat Johan en Christine 'n sielsverrykende vakansie sal beleef. Bid ook vir hulle veiligheid.
Vir al die verkeersowerhede wat oor die vakansietyd ekstra ure moet werk – vir beskerming en toewyding. Bid ook dat motoriste bedagsaam en verantwoordelik sal bestuur.
Imagine Jeugkamp Bredasdorp, 6 – 8 April: Bid dat elke leier toegerus sal wees met wysheid en geestelike volwassenheid. Bid dat die Heilige Gees self die tieners se harte sal raak. Bid vir beskerming.
Bring dank vir Braam, Liesle, Philemon en Sharon. Bid vir hulle vir vreugde in hulle werk en goeie samewerking onder mekaar en met die gemeentelede.
Vir Chris en Mariana en hulle span in Indië vir goeie gesondheid, veilige reis en vrugbare samewerking met hulle gashere en -vroue.
Bid dat daar in ons land 'n terugkeer na hoë etiese en morele waardes sal wees. Bid dat almal in die land die belangrikheid van respek vir mekaar en vir die omgewing sal besef.
Bid vir die Kerkraadsvergadering op 19 Maart. Bid dat besprekings in 'n goeie gees sal geskied en dat die besluite wat geneem word tot eer van die Koninkryk sal wees.
Bid voortdurend vir Johan en Fourie, dat hulle genoeg tyd en geleentheid sal vind om stil te word te midde van al die verwagtings wat aan hulle gestel word.
Bid vir huweliksverhoudings. Bid dat huweliksmaats met waardering teenoor mekaar sal leef en dat egpare wat ernstige probleme ondervind gewillig sal wees om hulp te soek.
Bid vir verdraagsaamheid in ons land terwyl politici wilde uitsprake maak. Bid dat ons Christene in ons woorde, gesindheid en optrede na die voorbeeld van Jesus sal leef, dat ons sal opbou en nie saam afbreek nie.
Vir die werk van Caritas en vir al die gemeentelede wat finansieel en andersinds swaar kry.
Bring dank vir die reën wat die afgelope tyd geval het. Bid steeds vir vroeë en goeie winterreën en vir wyse bestuur van ons waterbronne.
Vir almal betrokke by Dienende Hande. Dank die Vader vir hulle toewyding en volharding en vir die goeie werk wat hulle doen vir die opbou van die gemeente.
Bid vir ons Parlement. Bid dat parlementslede hulle verantwoordelikheid teenoor al die mense van die land sal besef en hulle werk ernstig sal opneem.
Bid vir die staatsgesondheidsdiens. Bid dat korrupsie en onbevoegdheid op alle vlakke beveg sal word sodat almal in die land goeie gesondheidsorg kan ontvang.
Bid dat die Lydenstyd vir ons 'n tyd van inkeer, stilword en luister sal wees.
Vir ons kerkraad, blokleiers en al die omgeewerkers. Bid vir toewyding en goeie verhoudings onderling en met lidmate in die wyke.
Vir al die skoolhoofde in ons land – vir dryfkrag en wysheid om goeie dissipline te handhaaf en hulle personeel en leerlinge te motiveer en te inspireer.
Bid vir al die jongmense wat in die strik van bendes, dwelms en geweld vasgevang is.
Vir die bestuursgroep se vergadering op 27 Februarie.
Bid vir ons regering – vir bekwame leierskap wat met wysheid en integriteit ons land sal lei op 'n goeie pad.
Indië-uitreik: Dat die voorbereidings vlot sal verloop en vir voldoende fondse vir almal wat saamgaan.
Projek 2019: Bid vir die fonsdinsameling op 24 Februarie – vir bydraes, die voorbereidings, goeie samewerking en genoeg helpers.
Vir alle kleuterskole en crechés in ons omgewing, veral in die agtergeblewe gebiede. Bid dat die verantwoordelike volwassenes met liefde en toewyding na die kinders sal omsien. Bid ook vir voldoende befondsing.
Bid vir alle werksoekers. Bid vir ekonomiese groei en werkskepping sodat ons land se mense met waardigheid vir hulleself en hulle gesinne kan sorg.
Bid vir alle geestelike leiers – dat hulle met 'n gesindheid van nederigheid sal dien en lei. Bid ook dat hulle bewaar sal word van versoeking om die vertroue wat in hulle gestel word te misbruik.
Vir die hospitaalpersoneel en dokters in ons omgewing. Bid vir energie vir lang werksure, en vir deernis met die pasiënte.
Vir elke instansie wat met dwelmafhanklikes werk. Bid dat die werkers nie moedeloos sal raak nie, en vir sukses op hulle werk. Bid vir almal wat in die greep van een of ander afhanklikheid vasgevang is.
31 Januarie 2018
Bid vir al die lande waar mense se lewens en die infrastruktuur verwoes word deur konflik en burgeroorlog, soos Jemen, Suid-Soedan en Sirië.
Ons plaaslike polisie: Vir die stasiebevelvoerder en vir elke polisielid – bid vir toewyding, beskerming in die gevaarlike werk wat hulle doen, en dat hulle bewaar sal word van korrupsie.
Bid dat daar in 'n gees van samewerking gesoek sal word na maniere om die waterkrisis te hanteer eerder as om vingers te wys. Bid dat elke inwoner ook verantwoordelikheid sal aanvaar.
Vir die regering – vir stabiliteit en vir vasberadenheid met die uitroei van korrupsie sodat belastinggeld doeltreffend en tot voordeel van die bevolking gebruik sal word.
24 Januarie 2018
Die personeel en bestuur van al die versorgingsoorde in ons omgewing. Bid vir liefdevolle geduld, begrip en deernis. Bid ook vir elke bejaarde wat die verliese wat met die ouderdom kom moet verwerk.
Ons gemeente se dooplidmate. Bid in besonder dat Fourie goeie aanklank by die tieners sal vind en dat hulle in hom iemand sal vind wat hulle kan vertrou.
Bid vir almal wie se lewensonderhoud deur die droogte bedreig word. Bid vir die owerhede wat die krisis die hoof moet bied. Bid ook vir 'n gees van samewerking onder al die inwoners van die droogtegeteisterde gebiede.
Bring dank vir tekens dat die owerhede ernstig is oor die uitroei van korrupsie. Bid dat verset teen alle vorms van korrupsie in ons samelewing sal posvat.
Dank die Here vir 'n nuwe jaar met nuwe geleenthede.
Vir ds Johan vir moed, geesdrif en energie vir sy werk. Bid ook vir Christine en hulle kinders. Bid ook vir goeie samewerking tussen hom en Fourie.
Vir Fourie en sy gesin – vir gladde aanpassing in Somerset-Wes en in die gemeente, en in besonder vir sy bediening.
Vir Braam, Liesle en die terreinpersoneel. Ook vir al die gemeentebedrywighede wat weer aan die gang kom.
Vir skole, leerders en onderwysers. Bid vir toewyding, motivering en wedersydse respek. Bid ook vir skoolhoofde vir wysheid om onderwysers en leerders te inspireer.